หุ้นยุโรปปิดบวกในวันศุกร์ ตามหุ้นโนโว นอร์ดิสก์
หุ้นยุโรปปิดบวกในวันศุกร์ ตามหุ้นโนโว นอร์ดิสก์
30 มี.ค. 2558

ผู้สื่อข่าวรายงานว่าตลาดหุ้นยุโรปปิดบวกขึ้นในวันศุกร์(27มี.ค.58) โดยได้รับแรงหนุนจากการพุ่งขึ้นของหุ้นโนโว นอร์ดิสก์ ซึ่งเป็นบริษัทเวชภัณฑ์ของเดนมาร์ก หลังจากตลาดหุ้นยุโรปเพิ่งดิ่งลงอย่างรุนแรงในช่วงวันพุธ-พฤหัสบดี
โดยดัชนี DAX ของตลาดหุ้นเยอรมนีปิดบวกขึ้น 24.65 จุด หรือ 0.21 % สู่ 11,868.33 หลังจากเคลื่อนตัวในช่วง 11,799.03-11,954.09 และดัชนี CAC-40 ของตลาดหุ้นฝรั่งเศสปิดปรับขึ้น 27.71 จุด หรือ 0.55 % สู่ 5,034.06 หลังจากเคลื่อนตัวในช่วง 5,003.31-5,048.37
ส่วนดัชนี FTSEurofirst 300 ของหุ้นกลุ่มบลูชิพทั่วยุโรปปิดบวกขึ้น 3.49 จุด หรือ 0.22 % สู่ 1,577.75 หลังจากเคลื่อนตัวในช่วง 1,574.35-1,587.02
โดยดัชนีตลาดหุ้นยุโรปปิดตลาดสัปดาห์นี้ด้วยการดิ่งลง 2.1 % จากสัปดาห์ที่แล้ว ซึ่งถือเป็นการดิ่งลงครั้งใหญ่ที่สุดนับตั้งแต่เดือนธ.ค. 2014
ด้านหุ้นโนโว นอร์ดิสก์พุ่งขึ้น 10.4 % ในวันศุกร์ หลังจากทางบริษัทระบุว่าทางบริษัทจะส่งข้อมูลชั่วคราวเกี่ยวกับผลการทดสอบยา Tresiba ซึ่งเป็นยาอินซูลินตัวใหม่ให้แก่หน่วยงานควบคุมกฎระเบียบของสหรัฐภายในเดือนหน้า
หุ้นอาดิดาสซึ่งเป็นผู้ค้าปลีกอุปกรณ์กีฬาของเยอรมนีทะยานขึ้น 2.8 % ในวันศุกร์ และขึ้นไปแตะจุดสูงสุดรอบ 9 เดือน หลังจากโบรกเกอร์ 2 รายปรับขึ้นราคาเป้าหมายของหุ้นอาดิดาส
ดัชนีตลาดหุ้นยุโรปเพิ่งร่วงลงในวันพุธ-พฤหัสบดี โดยได้รับแรงกดดันจากการแข็งค่าของยูโร นอกจากนี้ ดัชนีตลาดหุ้นยุโรปยังร่วงลงในช่วงเช้าวันศุกร์ด้วย เนื่องจาก ยูโรแข็งค่าขึ้น 0.3 % ในช่วงนั้น
อย่างไรก็ดี สัปดาห์นี้ถือเป็นเพียงสัปดาห์ที่ 3 ในปีนี้ที่ดัชนีตลาดหุ้นยุโรปปิดตลาดรายสัปดาห์ในแดนลบ ในขณะที่ยูโร/ดอลลาร์ดิ่งลงมาแล้วราว 20 % ในช่วงหนึ่งปีที่ผ่านมา โดยการดิ่งลงของยูโรจะส่งผลบวกต่อบริษัทในยูโรโซน เพราะผลกำไรราว 50 % ของบริษัทกลุ่มนี้มาจากนอกยูโรโซน
 